રતનને પ્રથમવાર એવું લાગ્યું કે તેને પણ જીવવાનું કંઈક કારણ મળી ગયું છે. તે રોજ નજીકમાં આવેલ શિવ મંદિરે પૂજા કરવા જતી અને રાત દિવસ ભગવાનને એક જ પ્રાર્થના કરતી કે પોતાની કુખમાં ઉછરી રહેલું બાળક દીકરી જ હોય. હવે તે પોતાની દીકરી માટે સપનાં જોયા કરતી કે તે દીકરીને અનહદ પ્રેમ આપશે અને પોતાને જે કંઈ પણ નથી મળ્યું તે બધું જ એને આપશે. ભગવાને રતનની પ્રાર્થના સાંભળી, રતન-અશોકનાં ઘરે લક્ષ્મીજી અવતર્યા. અશોક તથા એની માતાને તો દીકરી જન્મ થયો તે જરાય ન ગમ્યું અને એમાંય રતનની ડીલીવરી વખતે ઓપરેશન કરવું પડ્યું હતું અને ત્યારે જ ડોકટરે સ્પષ્ટ શબ્દોમાં કહી દીધું હતું કે રતન હવે બીજીવાર ગર્ભ ધારણ નહીં કરી શકે.